બરાબર અગિયાર વર્ષ પહેલાંની વાત છે. ૨૦૦૭ના જૂનમાં શ્રીનગરમાં દેશનાં વિવિધ અખબારોના તંત્રીઓની પરિષદ યોજવામાં આવી હતી. રાજ્ય સરકારના સહયોગમાં કેન્દ્રના માહિતી પ્રસારણ વિભાગનું એ આયોજન હતું. ત્રણ દિવસની એ પરિષદમાં ચર્ચા તો જમ્મુ-કાશ્મીરના વિકાસ અંગે સરકારના પ્રયાસોની જ થઈ. ત્રણ દિવસ દરમિયાનના એક સત્રમાં તત્કાલીન ગૃહ સચિવ આર.કે. સિંહ જે આજે કેન્દ્રમાં રાજ્ય કક્ષાના પ્રધાન છે, તેમણે તેમના સંબોધનમાં એક અપીલ કરતાં કહ્યું હતું કે, દેશનાં રાષ્ટ્રીય અખબારોએ તેમની જમ્મુ-કાશ્મીર આવૃત્તિ રાજ્યમાંથી શરૃ કરવી જોઈએ. આ એક અત્યંત મહત્ત્વનું સૂચન હતું અને તેના ગર્ભિત નિહિતાર્થો પણ હતા. જમ્મુ-કાશ્મીરમાં જમ્મુ અને શ્રીનગરમાંથી અનેક દૈનિક અને સાપ્તાહિક અખબારો પ્રકાશિત થાય છે. એ બધાં પ્રાદેશિક સ્તરનાં છે અને તેમાં મહદ્અંશે પ્રાદેશિક દૃષ્ટિકોણ પ્રસ્તુત થતો હોય છે. તેને કારણે રાજ્યના લોકો દેશના અન્ય ભાગોમાં શું ચાલે છે, દેશની સામાજિક, રાજકીય, શૈક્ષણિક, વ્યાવસાયિક હલચલ વિશે અપરિચિત રહે છે. કેમ કે પ્રાદેશિક અખબારોમાં તેને વિશે ભાગ્યે જ કવરેજ થતું હોય છે.